Heger, Eduard, predseda vlády SR (2022-12-01):
Áno, samozrejme, veľmi rád. Vážený pán poslanec, dovoľte mi, aby som začal tým, že Slovensko bolo známe tým, že nevedelo postaviť žiadnu nemocnicu. Dokonca nevedelo ani nemocnicu zbúrať. Toho sme sa dočkali, teda podarilo sa zbúrať skelet na Rázsochách. Ale, samozrejme, dobre vieme, že zbúrať nejaký skelet neprinesie vyššiu kvalitnú, alebo vyššiu a už vonkoncom nie kvalitnú zdravotnú starostlivosť. Preto sme ako vláda ešte v roku 2020 rozhodli, že, v pláne obnovy, ktorý bol následkom reakcie na covid pandémiu, sme rozhodli, že najvyššími prioritami tejto vlády, národnými prioritami bude zdravotníctvo a vzdelávanie. Preto sme tieto dve obálky navýšili na takú enormnú sumu, že do zdravotníctva sme nasmerovali 1,5 mld. eur a do vzdelávania 900 mil. priamo a ďalších 600 mil. cez vedu, výskum a inovácie. Hovorím to preto, lebo práve z týchto peňazí ideme stavať. Rozhodla vláda ešte pred letom o výstavbe dvoch národných nemocníc, jedna Rázsochy, veľká, komplexná, celonárodná koncová nemocnica, ktorá teda bude stáť v Bratislave, a zároveň Martin, veľmi významná a dôležitá nemocnica. Prečo tieto dve nemocnice? Pretože toto sú kľúčové nemocnice, ktoré vychovávajú lekárov. Čiže majú jednak veľmi dobrú povesť, sám dobre viete, že práve v týchto nemocniciach, v spolupráci teda s fakultami, študujú, je taký záujem o toto štúdium, že aj zo zahraničia máme mnoho študentov. Preto som rád, že práve naša vláda rozšíri alebo teda bude schopná navýšiť práve počet slovinských, slovenských, slovenských študentov. Samozrejme, áno, tým sa zredukuje istý počet zahraničných, ale je to pre nás priorita, aby sme mali väčší počet lekárov v nemocniciach, či už mladších, alebo aj starších, ide to ruka v ruke práve s tou stabilizáciou aj finančnou. Takže toto je prvá, prvé dve investície. Samozrejme, ďalšie investície, ktoré sú naplánované, sú naplánované aj do rekonštrukcií, ale aj do vybavenia nemocníc, to je veľmi dôležité povedať, že, pretože budova je jedna vec, ale druhé je, s akými vybaveniami pracujú jednotliví lekári; to poskytuje nielen kvalitu pracoviska, ale aj kvalitu vlastne pre pacientov, pretože tieto prístroje sa využívajú práve na záchranu ich života a na ochranu zdravia. Takže tam sú ďalšie peniaze, ktoré sa investujú. A tie výzvy už sú vyhlásené, pracujú. Taktiež ďalšia výzva pôjde do záchraniek, tzv. systému záchraniek, ktorá sa pripravuje a bude spustená v priebehu najbližších dní alebo týždňov, aby sme mohli vybaviť kvalitne aj naše, naše záchranky. No a, samozrejme, teda, teda ako som povedal, jedna obálka ešte ostáva, a to je výzva, ktorá bola spustená teraz na zdravotníctve. Je to posledných vyše 200 mil. eur do regiónov, pretože jasne sme povedali, že nemôžu tieto peniaze ostať iba v Bratislave a v Martine, potrebujeme, aby aj regióny pocítili prínos v zdravotníctve z plánu obnovy, a preto je teda výzva pripravená pre nemocnice, aby sa uchádzali o tieto výzvy a či už rekonštruovali, alebo aj stavali nové pavilóny, pretože tá čiastka na jedno lôžko, myslím, že okolo 200-tisíc eur je veľmi štedrá na to, aby sa dalo aj postaviť nové pavilóny a takýmto spôsobom zvýšiť zdravotnú starostlivosť. V regiónoch, treba povedať, že je dôležité, a tak sme to aj nastavovali, aby tieto výzvy boli v prospech verejného záujmu. Odchádzame od toho modelu, kde eurofondy boli prideľované aj súkromníkom na zveľadenie ich vlastného majetku. Všetky tieto peniaze budú na zveľadenie verejného majetku. Čiže takto sú nastavené aj tie jednotlivé výzvy, aby sme zdvihli. Okrem toho sme pripravili aj výzvu na ambulantný sektor, pretože vieme, že áno, ďalší, ďalšia veľmi zanedbaná oblasť, ktorú sme zdedili po predchádzajúcich vládach, ktoré zdravotníctvo tunelovali, veď si spomeňte na všetky tie kauzy cétečiek, masérov, Kostkov, tiet Ánk a ja neviem čo ďalej, by som ešte veľa toho mohol menovať, tak práve preto aj pre ambulantný sektor sme pripravili výzvu, aby mohli začínajúci lekári dostať dotáciu 400-tisíc eur na to, aby si mohli založiť ambulanciu a takýmto spôsobom práve tú nábehovú krivku, kým im pribúdajú pacienti, aby mohli takýmto spôsobom vlastne finančne udržať svoju ambulanciu, prežiť a vybudovať si klientelu, ktorá dnes je chýbajúca v regiónoch. Takže toto sú práve tie obálky, ktoré tu majú pomôcť postaviť celé zdravotníctvo na nohy.